ငါ့ကိုလွယ် အမယ်ကြီးနှင့်

မေးခွန်း: ၅။ ငါ့ကိုလွယ် အမယ်ကြီးနှင့် ကဗျာကို နှမထွေးမယ့်ကိုလိုလျှင် ကဗျာနှင့် နှိုင်းယှဉ်လေ့လာပါ။
အဖြေ: “ငါ့ကိုလွယ် အမယ်ကြီးနှင့်” အိုင်ချင်းကဗျာသည် မိဘတို့ဝိုင်းရံစောင့်ကြပ်နေသည့်ကြားမှ ချစ်သူနှစ်ဦး
တွေ့ဆုံရန် စိတ်ကူးယဉ်စဉ်းစားပုံ ချစ်သူတို့သဘာဝကို ဖော်ပြသော အိုင်ချင်းကဗျာတစ်ပုဒ်ဖြစ်သည်။ “နှမထွေ'
မယ့်ကိုလိုလျှင်” ကဗျာမှာ မယ်ကလေးသည် မိမိကိုမေတ္တာသက်ဝင်နေသူအား စကားပရိယာယ်ဖြင့် ဖိတ်ခေါ်ထား
ကို ဖော်ပြထားသော အိုင်ချင်းကဗျာတစ်ပုဒ်ဖြစ်ပါသည်။ လူငယ်တို့၏ အချစ်ရေးအချစ်ရာနှင့် ပတ်သက်သော
ကဗျာများဖြစ်ပြီး ကျေးလက်ဒေသလူနေမှုဓလေ့ထုံးစံတို့ကို ဤဗျာနှစ်ပုဒ်လုံးတွင် တွေ့နိုင်ပါသည်။
မြန်မာ့ယဉ်ကျေးမှုဓလေ့ထုံးတမ်းအစဉ်အလာအရ အရွယ်ရောက်သူ လူငယ်များသည် အချစ်ရေးအချစ်ရာနှင့်
ပတ်သက်၍ စိတ်ဝင်စားမှုရှိကြသော်လည်း ကိုယ်ကျင့်တရားကို ထိန်းသိမ်းကြသည်။ “ငါ့ကိုလွယ် အမယ်ကြီးနှင့်"
ကဗျာတွင် ချစ်သူရှိနေပြီဖြစ်သောသမီးကို ဝိုင်းဝန်းကာကွယ်စောင့်ရှောက်ကြပုံ၊ အချုပ်အချယ်အတားအဆီးများဖြင့်
ထိန်းသိမ်းကြပုံကို တွေ့ရသည်။ “နှမထွေးမယ်ကိုလိုလျှင်” ကဗျာတွင် မိန်းမပျိုလေးက မိမိအား မေတ္တာသက်ဝင်နေသူ
အား မိမိအိမ်သို့လာရန် စကားပရိယာယ်ဖြင့် ဖိတ်ခေါ်ထားပုံကို တွေ့ရသည်။ နှမထွေးမယ့်ကို တောင်းရမ်းယူလိုပါက
သရဖီများပွင့်သော တပေါင်းတန်ခူးလအချိန်တွင် လာရောက်တောင်းယူရန်၊ ယင်းအချိန်ကာလကား တောင်သူ
လယ်သမားတို့ ငွေဝင်ချိန် ငွေရွှင်ချိန်ဖြစ်ကြောင်း လိမ္မာပါးနပ်စွာ ဖိတ်ခေါ်ထားခြင်းဖြစ်ပါသည်။ တစ်ဖက်က အချစ်
ကိုလက်ခံသည့်သဘောဖြင့် ရေးဖွဲ့ထားပါသည်။
ငါ့ကိုလွယ် အမယ်ကြီးနှင့် ကဗျာမှာ မိဘတို့၏ အုပ်ထိန်းစောင့်ရှောက်မှုကို တင်စားမှုများဖြင့် တင်ပြထား
သည်။ မိန်းကလေး၏ချစ်သူ မလာနိုင်အောင်နှင့် မိန်းကလေးက ချစ်သူထံမသွားနိုင်ရန် တားဆီးမှုအမျိုးမျိုးဖြင့်
တားဆီးထားပုံတို့ကို တွေ့နိုင်သည်။ အိမ်လေးထောင့်မှာ ဆူးတွေချထားပုံ၊ လှေကားခုံမှာ ဂဠုန်အစောင့်ချထားပုံ၊
လှေကားဦးမှာ ဘီလူး၊ လှေကားခြေမှာ ဆူးတွေကြဲထားပုံ၊ အိမ်တိုင်တိုင်းမှာ နွားရိုင်းချည်ထားပုံ၊ ထရံကြားမှာ
ဓားသွားထားပုံ၊ အိမ်မိုးခေါင်မှာ လှံထောင်ထားပုံ စသည်ဖြင့် အစောင့်အကြပ်များဖြင့် ကာကွယ်စောင့်ရှောက်ထားပုံတို့မှာ
မိမိကိုချုပ်ချယ်သည်အထင်နှင့် အစောင့်အရှောက်များကို ဘီလူး၊ ဂဠုန်၊ ဆူး၊ ဓား၊ လှံတို့ဖြင့် တင်စားရေးသား
ထားသည်။ သမီးပျိုလေးများကို စောင့်ရှောက်ကြသော လူကြီးမိဘတို့၏ မေတ္တာစေတနာကိုလည်း အကဲခတ်နိုင်ပါသည်။
“နှမထွေးမယ့်ကိုလိုလျှင်” ကဗျာတွင် မိမိကို မေတ္တာသက်ဝင်သူအား မိသားဖသားပီပီ လာရောက်တောင်းမြန်း
စေချင်ကြောင်း၊ မိမိအိမ်ကိုလာနိုင်မည့် အိမ်၏တည်နေရာအခင်းအကျင်းကို ဖော်ပြထားခြင်းဖြင့် ရိုးသားကြသည့်
မြန်မာ့ကျေးလက်လူနေမှုအဆင့်အတန်းကိုလည်း လေ့လာနိုင်ပေသည်။ ကျေးလက်ဒေသ၌ အိမ်တိုင်းအိမ်တိုင်းတွင်
စိုက်ခင်းများ စိုက်ပျိုးထားကြပုံ၊ နတ်စင်များ နတ်ကွန်းများထားရှိကြပုံ၊ အုတ်ပလ္လင်နှင့် ရေတွင်းများရှိကြပုံ စသည့်
နှစ်သက်မြတ်နိုးဖွယ် တောမူတောရာများကို မြင်တွေ့နိုင်ပါသည်။ နှမလေးက ချစ်သူနှင့်တွေ့လိုက်ရစဉ် ခံစားချက်
ပီတိအလှလေးကိုလည်း “အလို အပျိုဖြူသူနှင့်ဆုံသည်၊ ဂုံချိုကုံးငယ်နှင့် ဆောင်းလုံးညီးလေး” ဟူ၍ ကဗျာနိဂုံးပိုဒ်
၌ ဖော်ပြထားရာ မိန်းမပျိုလေးက ချစ်သူနှင့်ဆုံတွေ့စဉ် မိမိမှာ ဂုံချိုပန်းကလေးများ ကုံးသီကာပန်ဆင်ထားပြီး မိမိ
နေထိုင်ရာ တစ်ဆောင်လုံးကို ထိန်လင်းစေသည်ဟူ၍ မိမိကိုယ်ကို ကျေနပ်နှစ်သက်နေကြောင်း ရင်ဖွင့်ထားခြင်း
ဖြစ်သည်။


ကျေးလက်ကိုအခြေခံ၍ ဖွဲ့ဆိုထားသော အိုင်ချင်းကဗျာနှစ်ပုဒ်ဖြစ်သည့် "ငါ့ကိုလွယ် အမယ်ကြီးနှင့်”
ကဗျာနှင့် “နှမထွေးမယ့်ကိုလိုလျှင်” အိုင်ချင်းတို့တွင် တောမူတောရွာ ကျေးလက်ဓလေ့ယဉ်ကျေးမှုတို့ကို တွေ့နိုင်
သည်။ မြန်မာ့ယဉ်ကျေးမှုဓလေ့၊ လူနေမှုဓလေ့တို့ကိုပါ တွေ့နိုင်ပါသည်။ ငါ့ကိုလွယ်အမယ်ကြီးနှင့် ကဗျာ၌
မိန်းမပျိုလေး၏ စိတ်ကူးယဉ်အတွေးထဲ၌ မိဘများက တားဆီးထားသည့် အမျိုးမျိုးသော အတားအဆီးကြားမှ ချစ်သူ
များ လာရောက်ခဲ့သော်ဟူသော စိုးရိမ်စိတ်ဖြင့် ပူပန်ခဲ့သော်ငြားလည်း မိမိချစ်သူသည် ရွာလယ်ခေါင်ခုတင်ကြီးပေါ်မှာ
စောင်းတီးကာ အေးရာအေးကြောင်း နေပြလိုက်သည်မှာ မိန်းကလေးစိတ်ကူးယဉ်သလိုမဟုတ်ကြောင်း ပြလိုက်ခြင်း
ဖြစ်ပါသည်။ အချစ်ရေးအချစ်ရာနှင့် ပတ်သက်၍ လူငယ်တို့၏ ရိုးသားမှုများကိုလည်း အိုင်ချင်းကဗျာနှစ်ပုဒ်လုံး၌
တွေ့မြင်ရပါသည်။

အချုပ်ဆိုရသော် “ငါ့ကိုလွယ် အမယ်ကြီး” နှင့် အိုင်ချင်းကဗျာနှင့် “နှမထွေးမယ့်ကိုလိုလျှင်” အိုင်ချင်း
ကဗျာနှစ်ပုဒ်လုံးသည် ကျေးလက်ကိုအခြေခံ၍ ကျေးလက်နေလူငယ်တို့၏ အချစ်ရေးအချစ်ရာတို့ကို ရေးဖွဲ့ထားရာ
ကျေးလက်ပတ်ဝန်းကျင် အခင်းအကျင်း၊ ကျေးလက်ဓလေ့၊ ကျေးလက်အငွေ့များ ထင်ဟပ်နေကာ တောမူတောရာ
တောလေသံတို့ဖြင့် ဖွဲ့ဆိုထားသော မြန်မာ့ကျေးလက်ဓလေ့ ယဉ်ကျေးမှုကဗျာများဟု ဆိုနိုင်ပါသည်။